[{"text_idx": "#000003", "text": "Mae\u2019r wefan ddielw yn cychwyn gyda dewis o dros 800 o deitlau ffuglen a ffeithiol ar gyfer plant ac oedolion, yn ogystal a\u0302 llyfrau addysgol i blant yn Gymraeg a Saesneg."}, {"text_idx": "#000004", "text": "Mae dros 500 o\u2019r llyfrau Cymraeg ar y wefan ar gael fel e-lyfrau am y tro cyntaf erioed, a bydd y ffigwr hwn yn parhau i gynyddu."}, {"text_idx": "#000005", "text": "Bydd siopau llyfrau annibynnol yng Nghymru yn elwa o bob pryniant, gyda chanran o werthiant pob e-lyfr yn mynd yn uniongyrchol i helpu i gefnogi\u2019r busnesau bach hyn sydd mor bwysig i\u2019n stryd fawr a\u2019n cymunedau."}, {"text_idx": "#000007", "text": "\u201cFel elusen genedlaethol sy\u2019n ymroddedig i gefnogi cyhoeddi a hyrwyddo darllen, mae gennym ddyletswydd i sicrhau bod darllenwyr o bob oed a diddordeb yn gallu dewis llyfrau o Gymru mewn amrywiaeth o fformatau. Mae ffolio yn cadarnhau ac yn ehangu\u2019r dewis yma, ac rydym yn ddiolchgar i Lywodraeth Cymru am ariannu\u2019r datblygiad sylweddol hwn.\u201d"}, {"text_idx": "#000008", "text": "Mae datblygu ffolio yn rhan o fuddsoddiad dros ddwy flynedd a ddyfarnwyd gan Lywodraeth Cymru drwy Gymru Greadigol ym mis Mawrth 2020 i alluogi\u2019r Cyngor Llyfrau i uwchraddio ei systemau digidol a chyflwyno system TG integredig newydd ar gyfer gwerthu, cyflenwi a dosbarthu llyfrau."}, {"text_idx": "#000009", "text": "Dywedodd y Dirprwy Weinidog Diwylliant, Chwaraeon a Thwristiaeth, yr Arglwydd Elis-Thomas: \u201cMae ffolio yn blatfform newydd cyffrous a fydd yn amlygu cyfoeth o dalent greadigol, yn hwyluso mynediad at waith awduron o Gymru, tra hefyd yn dod a\u0302 budd i\u2019r diwydiant cyhoeddi a\u2019n siopau llyfrau Cymreig. Mae\u2019n hynod o bwysig bod pobl yn gallu troi at lyfrau yn y fformat o\u2019u dewis \u2013 yn enwedig o dan yr amgylchiadau presennol.\u201d"}, {"text_idx": "#000010", "text": "Mae ffolio yn cynnwys detholiad eang o e-lyfrau sy\u2019n addas ar gyfer plant ysgol, gan eu cefnogi wrth iddynt ddarllen er pleser a\u2019u helpu i ddatblygu sgiliau llythrennedd."}, {"text_idx": "#000012", "text": "Os hoffech gael rhagor o wybodaeth neu os oes gennych unrhyw ymholiadau, anfonwch e-bost at y Cyngor Llyfrau ffolio@llyfrau.cymru."}, {"text_idx": "#000013", "text": "Mae llyfrwerthwyr ar hyd a lled Cymru hefyd yn parhau i gymryd archebion ar-lein, dros y ffo\u0302n neu clicio-a-chasglu."}, {"text_idx": "#000014", "text": "Os ydych chi am ddianc i fyd arall drwy gloriau llyfr da, mae gan y llyfrwerthwyr wledd o ddewis darllen ar eich cyfer. Maen nhw hefyd yn cynnig gwasanaeth personol unigryw a chyngor gwych ar beth i\u2019w brynu."}, {"text_idx": "#000015", "text": "Mae manylion cyswllt ar gyfer siopau llyfrau annibynnol ar hyd a lled Cymru i\u2019w cael isod, neu defnyddiwch ein map rhyngweithiol i ganfod eich siop lyfrau lleol."}, {"text_idx": "#000016", "text": "Os ydych chi\u2019n llyfrwerthwr yng Nghymru sydd am ychwanegu neu ddiweddaru eich manylion, ebostiwch post@llyfrau.cymru"}]